b"\n_START_ARTICLE_\nNagamakis\n_START_PARAGRAPH_\nNagamakis (jap. \xe9\x95\xb7\xe5\xb7\xbb 'ilgas apvyniojimas'; angl. nagamaki)\xc2\xa0\xe2\x80\x93 japoni\xc5\xa1kas kotinis ginklas, primenantis naginat\xc4\x85 su labai ilga gele\xc5\xbete arba naginatos ir katanos hibrid\xc4\x85._NEWLINE_Ginklas buvo populiarus XII\xe2\x80\x93XIV am\xc5\xbeiais.\n_START_SECTION_\nKonstrukcija\n_START_PARAGRAPH_\nGele\xc5\xbet\xc4\x97 sunki, katanos tipo, viena\xc5\xa1men\xc4\x97, 60-120\xc2\xa0cm ilgio (da\xc5\xbeniausiai\xc2\xa0\xe2\x80\x93 apie 61 cm). Gele\xc5\xbet\xc4\x97 abiejose nugar\xc4\x97l\xc4\x97s pus\xc4\x97se turi nuo\xc5\xbeulnas, kurios ma\xc5\xbeina gele\xc5\xbet\xc4\x97s mas\xc4\x99. Naginatos gele\xc5\xbet\xc4\x97 trumpesn\xc4\x97, platesn\xc4\x97 ir labiau lenkta prie vir\xc5\xa1\xc5\xabn\xc4\x97s, negu nagamakio. A\xc5\xa1menys labai a\xc5\xa1tr\xc5\xabs._NEWLINE__NEWLINE_Nagamakio gele\xc5\xbet\xc4\x97 yra katanos gele\xc5\xbet\xc4\x97s dyd\xc5\xbeio, \xc4\xafkot\xc4\x97 irgi katanos dyd\xc5\xbeio\xc2\xa0\xe2\x80\x93 17-25\xc2\xa0cm ilgio. Gele\xc5\xbet\xc4\x97 kote tvirtinama 2, o kartais ir daugiau kai\xc5\xa1\xc4\x8di\xc5\xb3. Katan\xc5\xb3 gele\xc5\xbet\xc4\x97s tvirtinamos vienu kai\xc5\xa1\xc4\x8diu._NEWLINE_Kotas\xc2\xa0\xe2\x80\x93 60-90\xc2\xa0cm ilgio (da\xc5\xbeniausiai\xc2\xa0\xe2\x80\x93 apie 75 cm), apvyniojamas virvele ar dir\xc5\xbeeliu, kaip ir katanos rankena. Nagamakis buvo pavadintas pagal koto apvyniojim\xc4\x85. Kotas paprastai b\xc5\xabna \xc5\xa1iek tiek ilgesnis u\xc5\xbe gele\xc5\xbet\xc4\x99 ir apytiksliai lygus mak\xc5\xa1ties ilgiui._NEWLINE_Kartais nagamakis laikomas ilgojo samuraj\xc5\xb3 kalavijo noda\xc4\x8dio variantu.\n_START_SECTION_\nNaudojimas\n_START_PARAGRAPH_\nNagamakis laikomas abiem rankomis kaip ir katana. Manipuliuojant nagamakiu rankos ma\xc5\xbeiau juda kotu, negu kaunantis naginata, kur naudojamas visas koto ilgis. De\xc5\xa1in\xc4\x97 ranka visada ar\xc4\x8diau gele\xc5\xbet\xc4\x97s, jei karys de\xc5\xa1iniarankis._NEWLINE_Nagamakiu kaunamasi pla\xc4\x8diais kertan\xc4\x8diais mostais, j\xc4\xaf naudoja ir kaip iet\xc4\xaf. Tradici\xc5\xa1kai nagamakiai buvo p\xc4\x97stinink\xc5\xb3 ginklas, j\xc4\xaf da\xc5\xbenai naudodavo prie\xc5\xa1 raitelius._NEWLINE_Nagamakiai buvo palyginti ma\xc5\xbeai paplit\xc4\x99, kadangi juos gaminant reikia daugiau laiko ir med\xc5\xbeiag\xc5\xb3."